יישוב עירוני במישור החוף התיכון, בין ראשון לציון ובין רחובות.
תחילת היישוב במקום ב- 1883, כאשר ראובן לרר, מחובבי ציון ברוסיה רכש בחליפין פרדס בואדי חנין. הוא קרא לנחלתו נחלת ראובן. אחרי כן נרכשו כאן שטחי אדמה נוספים, בחלקם בידי מיכאל הלפרין, חולם ולוחם, שגם העניק ליישוב את שמו, בעקבות הפסוק "שאו נס ציונה, העיזו אל תעמודו" (ירמיהו ד', ו').
במרוצת השנים התפתחה המושבה באיטיות ורק אחרי הקמת המדינה זכתה לתנופת התפתחות גדולה.
מקורות הכלכלה והתעסוקה: חקלאות (בעיקר גידולי הדרים וגידול דבורים), תעשייה (בין השאר מפעלי תעשיות עתירות מדע), שירותי מסחר, במקום- מכון למחקר ביולוגי.
השכונות העיקריות: יד אליעזר, על שם אליעזר מרגולין, ממפקדי הגדודים העבריים במלחמת העולם הראשונה, גבעת מיכאל, על שם מיכאל הלפרין, טירת שלום, על שם המשורר שלום שבזי, כפר אהרון, על שם החוקר ואיש ניל"י אהרון אהרונסון.
על גבעת בית הקברות המקומי, בתחומי השכונה יד אליעזר - שרידי יישוב מן התקופה הרומית (מבנה, עמודים וכותרות).